Ds Jan Louw: Die NG Kerk het haar liefde vir die Waarheid versaak. | hier staan ek
Hierstaanek het vandag hierdie brief van Ds Jan Louw ontvang: (Die PDF dokument is hier.)
Geagte kollega, broer, suster,
Ek heg hierby 'n brief aan wat ek hoop u sal lees.
Ek het die Here vir 38 jaar as leraar van van die NG Kerk gedien. Met insig wat ek in 'n leeftyd opgebou het van die Skrif en die leer is dit vir my onbegryplik dat die broederskap waarvan ek deel is tot die besluit kon kom dat dit opsioneel is of 'n lidmaat in die duiwel glo of nie. Die verskoning dat ons almal in die "bose" glo is 'n berekende bedrieglike voorstelling, wat voorgee dat ons uiteindelik dieselfde glo.
Die besluit van die Sinode van 2013 oor die duiwel, het my uiteindelik genoop om soos Jeremia in opdrag van die Here in die "voorhof" te gaan staan (Jer 26:2) en vir almal in die kerk te sê dat daar "'n diepgaande teologies afvallige onderbou in die NG Kerk aanwesig" is. Die Here het gesê: "Miskien sal hulle luister"
Dit is waaroor dit in hierdie dokument gaan. Ek hoop u gee ag.
In Christus se liefde
Ds Jan Louw
(Let op die die skakels in die PDF brief lewendig is: Kliek maar net daarop!)
21 thoughts on "Ds Jan Louw: Die NG Kerk het haar liefde vir die Waarheid versaak."
Enigeen wat die dokument oopklik en erns maak daarmee deur op die skakels te klik, sal besef dat hier 'n deurdringende studie van hierdie saak gemaak is. BAIE baie dankie Jan, dit is duidelik dat daar vele ure hieraan spandeer is en soos ek jou ken, ewe veel of meer ure in gebed voor die Here om na Sy Wil te vra.
As ons almal probeer plesier, bring ons geen plesier in die Here se hart nie. As ons egter vir Hom respek het, sal ons ook respek vir die waarheid-in-liefde he. As ons nie weet wat die waarheid-in-liefde is nie, is dit oneindig beter om te erken dat ons koud geraak het. Dis nie wys om lou aan te gaan nie. Daar is 'n verskeidenheid van ledemate, maar hulle is wel ledemate van Christus se heerlike liggaam.
23/10/2013 at 7:01 am
GALASIËRS 1:10 NLV
Hoe klink dit vir julle? Wil ek in mense se goeie boekies kom? Of wil ek God tevrede stel? Probeer ek mense gelukkig maak? As ek nog steeds mense gelukkig wil maak, is ek nie 'n dienskneg van Christus nie.
Piet Steyn said:
Ds. Jan, ek sien die gesprek is of die duiwel 'n persoon is. Volgens algemene regsgebruik kan selfs 'n vereniging of klub 'n persoon wees. .En dié bestaan sonder substansie,, maar net in ons verbeelding en op papier. Lyk my nie persoon is noodwendig baie werklik nie. Miskien is die verkeerde vraag gevra. Bestaan die duiwel regtig? Is dit dalk die vraag wat geprobeer vra is?
Op daardie vraag kan ek ongelukkig maklik ja antwoord. Maar persoon? Dan dig ek die liegbek van 'n vyand iets toe wat hy nie werd is nie.
Volgens die reg is God nie 'n persoon nie, want Hy kan nie op enige regte aanspraak maak nie. Die regtelike onderskeiding tussen 'n regspersoon en natuurlike persoon waarna jy hier verwys is dus eenvoudig ontoepaslik. Dink eerder aan 'n persoon as 'n intelligente morele agent met self-bewussyn. Daar is genoeg filosofiese, religieuse en sielkundige definisies van persoon-wees waarna ons kan verwys.
Maar jy is heeltemal reg: Die vraag is, Bestaan die duiwel regtig of is hy 'n metafoor (lees mite) wat verwys na die boosheid in ons?
Die eerste ding wat ons moet besef is dat daar GEEN Bybelse redes is waarom mense soos Dr Ben du Toit die bestaan van die duiwel ontken nie. Die rede hoekom hulle dit ontken is omdat 'n totaal verdorwe wese soos die duiwel 'n logiese onmoontlikheid is in hulle wêreldbeeld, panenteisme, wat stel dat God die substans van die skepping is. Hierdie wêreldbeeld is onverenigbaar met die Bybel, dit is uit en uit paganisties en dus demonies.
Laastens moet ek dit vir jou uitlig: Slegs 'n persoon kan lieg. 'n Horlosie wat verkeerd is lieg nie, want dit is nie 'n persoon nie. Om te kan lieg moet iets eerstens inltelligent wees (dit moet die verskil tussen waarheid en vlasheid ken), dit moet 'n vrye agent wees, en dit moet morele keuses kan maak. Dus 'n persoon.
Ongelukkig is daar in hierdie gesprek 'n groot klomp oneerlike sofisme, soos Pilatus destyds gevra het "wat is die waarheid" vra mense in hierdie gesprek "wat is die definisie van 'n persoon" met die oneerlike doelwit om mense te verwar oor wat hulle regtig glo.
Dit is laakbaar.
21/10/2013 at 7:34 am
Piet, jy praat van dinge "sonder substansie, maar net in ons verbeelding en op papier" en bring dit in verband met die duiwel .
Vir my is die belangrikste Jesus se versoeking in die woestyn wat vir ons in Mat 4 en ook in Lukas 4 opgeteken is ( en onthou Lukas was 'n DOKTER, 'n hooggeleerde man vir sy tyd). Daar het 'n tweegesprek plaasgevind tussen Jesus en die duiwel. Het Jesus gehallusineer? Was die duiwel "sonder substansie", bloot net "in Sy (Jesus se) verbeelding" – om jou terme te gebruik.
Hierstaanek het een voorbeeld uitgelig nl. "slegs 'n persoon kan lieg". Daar is soveel plekke in die Bybel waar daar geskryf word deur verskillende skrywers oor bepaalde eienskappe van die duiwel waarvan mens kan aflei dat dit nie net in mense se verbeelding en op papier is nie.
21/10/2013 at 8:02 am
Satan word 29 keer in die evangelies genoem, en in 25 van die verwysings is Jesus die een wat oor hom praat.
Die duiwel of ook genoem satan, het drie titels in die Nuwe Testament:
1. die "owerste van hierdie wêreld" ( Joh 12:31, 14:30; 1:11);
2. die "god van hierdie wêreld" ( 2 Kor 4:4)
3. die bose ( 1 Joh 5:19)
Hierdie drie titels beskryf die duiwel se mag op aarde en sy invloed in die wêreld.
Hy word ook genoem "die owerste van die mag in die lug" (Ef 2:2) en "die owerste van die duiwels" (Mat 12:24)
Ander terme waarmee hy beskryf word is "die teënstander" ( 2 Tes 2:4; 1 Pet 5:8) en "die versoeker" (1 Tes 3:5 en ook soos hy homself geopenbaar het met Jesus se versoeking in die woestyn).
Elkeen wat hier lees moet maar vir hom-/haarself uitmaak of dit terme is wat gebruik word vir iets wat net in die verbeelding of op papier bestaan.
21/10/2013 at 8:03 am
Henrietta. Lees my paragrafie weer. Jy sal agterkom dat ek juis die teenoorgestelde sê as wat jy dink jy gelees het. My punt is dat die gesprek oor die duiwel as 'n persoon eintlik eerder die bedoeling is om oor die duiwel as 'n werklikheid te praat en dat "persoon" nie van teopassing is nie omdat dit dikwels ook op ander maniere gebruik word wat nie veel subsstansie het nie.
By herlees sal jy agterkom dat ek eintlik met jou saamstem.
Ek moes van beter geweet het as om te dink dat aanlyn lesers met begrip lees. Ek onttrek dus van die gesprek.
Ek is jammer dat ek jou verkeerd verstaan het Piet. Moet asseblief nie onttrek nie – ons kan veel by mekaar leer, en in elk geval dwing elkeen se bydrae mens om weer en weer die Here se aangesig te soek en in Sy Woord te delf vir antwoorde, soos jou eerste bydrae hierbo met my gedoen het. Geseënde dag vir jou.
21/10/2013 at 9:05 am
Piet, om enige verdere misverstande uit die weg te ruim, antwoord asb hierdie vraag:
Glo jy die duiwel is 'n intelligente, morele agent met self-bewussyn?
Want dit is wat Jesus geleer het en dit is presies wat Dr Ben du Toit en ander dwaalleraars ontken.
21/10/2013 at 9:23 am
My oupa is oorlede. Bestaan hy nog ?
Op golgota het Christus oorwin en die bose/duiwel/satan/demoon/bedrieer/leuenaar verslaan. Morsdood, kapput.
Bestaan die duiwel ?
Wil julle regtig oor die duiwel praat. Probeer eerder Jesus want Hy leef. Hy is 'n werklikheid.
21/10/2013 at 9:29 am
Rampie, volgens die Bybel bestaan jou oupa nog. Ons weet nie presies in watter vorm nou nie, maar ons weet dat hy op die laaste dag uit die dode opgewek gaan word en voor die regterstoel van God sal moet staan. Dit is 'n feit.
Die Bybel leer ook dat die duiwel en sy engele op daardie selfde dag in die hel gewerp gaan word. Dus bestaan hulle ook nog.
Dit is jammer dat jy opinies lewer oor wat die Bybel leer terwyl jy duidelik die Bybel swak ken of, indien jy dit ken, eenvoudig nie glo nie.
OPenbaring 20:10 Die duiwel wat hulle verlei het, is in die poel van vuur en swael gegooi, daar waar die dier en die vals profeet ook is. Hulle sal dag en nag gepynig word tot in alle ewigheid.
21/10/2013 at 9:31 am
O ja, en wat help dit jy glo Jesus leef as jy nie glo wat Hy sê oor die duiwel nie?
Jesus het gesê die duiwel is 'n intelligente, morele agent. Jy beweer Jesus was verkeerd.
Rampie, as jy beweer dat jy IN Jesus glo bestaan die minimum vereiste dat jy VIR Jesus moet glo. Anders lieg jy: Jy glo in 'n "ander Jesus".
Rampie, Christus het aan die kruis die mag van die Bose in die lewens van Christene onttroon daarom regeer Satan nie meer oor ons nie. ("Vir hierdie doel het die Seun van God verskyn, om die werke van die duiwel te verbreek" – 1 Joh. 3:8). Maar al is ons bevry van sy beheer, is ons nogtans betrokke by die stryd wat teen die koninkryk van die lig gevoer word. Daarom sê Ef. 6:11: "Trek die volle wapenrusting van God aan, sodat julle staande kan bly teen die liste van die duiwel" Eers met die Wederkoms gaan Satan en sy trawante volkome gebind word en in die hel gewerp word.
In Jesaja 14 beskryf die Here Satan as 'n werklike wese op 'n treffende wyse. "Hoe het jy uit die hemel geval, o môrester, seun van die dageraad! [verwysende na hom as Lucifer]. Hoe lê jy teen die aarde neergeslaan, oorweldiger van nasies! En jý het in jou hart gesê: Ek wil opklim in die hemel, my troon verhef bo die sterre van God en sit op die berg van samekoms in die uithoeke van die Noorde. Ek wil klim op die hoogtes van die wolke, my gelykstel met die Allerhoogste! Ja, in die doderyk sal jy neergewerp word, in die diepste plekke van die kuil! Die wat jou sien, beskou jou, hulle let op jou en sê: Is dit die man wat die aarde laat sidder het, koninkryke laat beef het? Die wêreld soos 'n woestyn gemaak en sy stede verwoes het, wat sy gevangenes nie losgelaat het huis toe nie?"
Satan is nog steeds die teëstander wat alle gesag en wette verwerp en anargisme in die hand werk.
Ek moet se ek is geskok met die trant van die gesprekke hierbo.
Dit is werklik onnodig om mense doodeenvoudig met vennyn en hoogmoed aan te val. Dit is juis wat die gelykenis van die "splinter in die oog" vir ons leer om nie te doen nie.
Piet se inskrywing is tog duidelik. Rampie het ook geen opinie oor die bybel gelewer nie, maar die voorstel gemaak dat ons Jesus as fokuspunt moet hou. Hiermee stem ek heelhartig saam.
Wat tans in die NG kerk gebeur is nie uniek tot die NG kerk nie, maar gebeur al sedert die eerste eeu in die kerk. Hierdie argumente en filosofie is ook nie nuut nie, maar eeue oud. Dit is net in n nuwe verpakking geplaas.
Ons as NG lidmate moet versigtig wees dat die instelling of te wel die regspersoon vir ons te belangrik raak dat ons tret verloor met ons roeping nie. Hiermee bedoel ek nie dat ons nie moet veg vir die waarheid nie, maar dat ons, ons geveg sal veg volgens die voorbeeld wat Jesus vir ons gestel het.
Ons plig is tog immers om ons medegelowiges in liefde tereg te wys en soedoende die lig van God se wonderlike genade te laat skyn.
Ek en Piet het per privaat epos ons gesprek voortgesit. Ek is onseker of hy dit wil openbaar maak so ek hou dit maar vir eers privaat.
Wat Rampie betref: Hy het die bestaan van die duiwel ontken, en dus wel deeglik 'n opinie oor die Bybel gelewer.
Ek het hom in liefde reggehelp.
Om nie vir mense te sê as hulle verkeerd is nie is nie liefde nie. Ek sal daardie leuen nie op hierdie webwerf duld nie.
Jy praat van God se genade. God se genade kom na ons op een manier, en dit is deur die Waarheid oor Sy Seun Jesus, die Christus wat mens geword het, wat in ons harte lewendig gemaak word deur Sy Heilige Gees.
Sonder Waarheid is daar geen liefde nie. Ek het jou te lief om vir jou te lieg, Dawie. Ek het jou te lief om nie die leuen aan jou uit te wys nie.
Sonder Waarheid is daar geen Genade nie: Want dit is hoe God sy Genade in ons harte uitstort.
Dit is 'n liederlike, demoniese leuen om God se Liefde en Genade van Sy Waarheid te skei.
MAG JY SY LIEFDE VANDAG ERVAAR DAWIE! Ek bid dit vir jou met my hele hart.
21/10/2013 at 8:52 pm
Ek mag dalk Rampie se inskrywing verkeerd gelees het, maar die eintlike punt wat ek wil maak is nie soseer dat ons moet vas staan by die waarheid nie – wat vanselsprekend ononderhandelbaar is – maar eerder die manier hoe ons dit doen.
Moet my asb nie verkeerd verstaan nie, ek wardeer opreg jou blog en stem heelhartig met jou standpunte saam. Die hoofrede hiervoor is omdat dit gebaseer is op die werklike WAARHEID, soos in Joh 17:17 na verwys.
Dit is juis hierdie WAARHEID – God se Woord – wat aangeval word met allerhande afvallige filosofie en nuwe denke. Dit alles om die NG kerk meer relevant in vandag se samelewing te maak. My siening hieroor is doodeenvoudig hoe meer relevant die NG kerk in die hedendaagse samelewing is, hoe minder is daar plek vir Jesus. Dus word daar gepoog om Jesus irrelevant te maak, sodat die NG kerk meer aanpaspaar is by hedendaagse kultuur.wardeer ek jou passie om ons aandag daarop te vestig.
Ek kan getuig dat ek elke dag, soms onwetend en onverdiend, God se Liefde ervaar.
Ten slotte dankie vir jou passie om ons aandag te fokus op die Waarheid.
23/10/2013 at 6:34 am
2 Tim 2:24-26 NLV
Die Here se diensknegte moenie twis nie, maar moet goedgesind teenoor almal wees. Hulle moet bekwaam wees om mense doeltreffend te onderrig en geduldig wees met moeilike mense. Hulle moet dié wat die waarheid teenstaan, sagmoedig onderrig. Miskien sal God daardie mense se harte verander, en sal hulle die waarheid leer ken. Dan sal hulle tot hulle sinne kom en uit die duiwel se strik ontsnap. Want hulle word deur hom gevange gehou om net te doen wat hy wil hê.
Een van die probleme wat ons mee sit na die sondeval is dat kommunikasie dikwels belemmer is. Ons verstaan mekaar verkeerd en druk onsself swak uit.
Ek probeer altyd in liefde kommunikeer, maar ek weet mense ervaar my nie altyd so nie. En ek is ook maar 'n sondaar wat slegs uit Genade kan leef.
23/10/2013 at 7:14 am
Esegiël 3 verse 8 en 9 : "Kyk, Ek maak jou aangesig hard net soos hulle aangesig en jou voorhoof hard net soos hulle voorhoof. Jou voorhoof maak Ek hard soos 'n diamant, harder as 'n rots; jy mag nie vir hulle bevrees of vir hulle verskrik wees nie, OMDAT HULLE 'N WEDERSTREWIGE HUIS IS."
Ampie Grobbelaar said:
30/10/2013 at 8:01 pm
Ds Louw, dankie dat daar nog van julle is wat bereid is om op te staan vir ons geloof. Ons dra u in ons gebede aan ons Skepper op vir krag en leiding. Hier by ons doen ons ook ons bes om die waarheid oor Belhar na mense toe uit te kry. Die aanslag is ongelooflik groot.